b'\n_START_ARTICLE_\nAugust von Linstow\n_START_PARAGRAPH_\nFrederik August von Linstow (17. april 1775 i Kiel \xe2\x80\x93 1. september 1848 i Ratzeburg) var en dansk amtmand, bror til Hans og Wilhelm Bernhard von Linstow._NEWLINE_Han var s\xc3\xb8n af gehejmekonferensr\xc3\xa5d Christoph Hartwig von Linstow og f\xc3\xb8dtes 17. april 1775 i Kiel, blev 1793 privat dimitteret til K\xc3\xb8benhavns Universitet, 1798 juridisk kandidat, var 1799-1800 konstitueret som fuldm\xc3\xa6gtig i \xc3\x98konomi- og Kommercekollegiet, studerede derefter ved udenlandske universiteter, blev 1803 auskultant i Rentekammeret, 1805 amtmand over S\xc3\xb8nderborg og Nordborg Amter og 1819 amtmand over Lauenborg Amt, i hvilken stilling han forblev indtil sin d\xc3\xb8d, 1. september 1848 i Ratzeburg. 1800 udn\xc3\xa6vntes han til kammerjunker og 1809 til kammerherre._NEWLINE_Han blev anset for at v\xc3\xa6re en meget dygtig og p\xc3\xa5lidelig embedsmand, der trods sin tyske herkomst og sin lange virksomhed i Hertugd\xc3\xb8mmerne lige til det sidste lagde et udpr\xc3\xa6get dansk sindelag for dagen og f\xc3\xb8lte sig dybt grebet af de s\xc3\xb8rgelige begivenheder i 1848. N\xc3\xa5r der i Carl Ferdinand Allens Det danske Sprogs Historie i S\xc3\xb8nderjylland (II, 65 f.) ved omtalen af Linstows holdning i 1811 til sp\xc3\xb8rgsm\xc3\xa5let om indf\xc3\xb8relsen af dansk retssprog i Nordslesvig g\xc3\xb8res en anden opfattelse g\xc3\xa6ldende, m\xc3\xa5 det v\xc3\xa6re overset, at Linstow bestemt udtalte sig for, at man skulle benytte enhver vakance til at ans\xc3\xa6tte dansktalende embedsm\xc3\xa6nd i den n\xc3\xa6vnte landsdel._NEWLINE_Han blev 12. juni 1812 gift med Antonie Conradine Sophie Juliane Dorothea Wernich (f. i S\xc3\xb8nderborg 26. februar 1791, d. 2. Maj 1863), datter af Johan Jacob Wernich og Gardritz Elisabeth f. Sutor.'